এক মহিলাকে খুন করে মৃতদেহ অন্যত্র সরিয়ে ফেলতে ব্যবহার করা হয়েছিল রাজ্য সরকারের পদস্থ এক আমলার গাড়ি!
গত বুধবার নিউটাউনের আকঙ্ক্ষা মোড়ের কাছে বারোমাথায় সুস্মিতা ঠাকুর নামে মধ্যবয়স্ক এক মহিলার মৃতদেহ উদ্ধার করেছিল পুলিশ। ওই ঘটনায় শুক্রবার নন্দ মণ্ডল নামে এক ব্যক্তিকে গ্রেফতার করা হয়। পেশায় গাড়িচালক নন্দ জেরায় খুনের কথা স্বীকার করেছে বলে পুলিশ সূত্রে জানা গিয়েছে। একইসঙ্গে সে পুলিশকে জানিয়েছে, খুন করার পরে নিজের গাড়িতে করেই সুস্মিতার দেহ ওই এলাকায় ফেলে দেয় সে। 
ঘটনাচক্রে, গাড়িটি (ডব্লিউবি ২৫এফ ১১৯৪) রাজ্য সরকারের সমবায় দফতরের এক যুগ্মসচিবের জন্য বরাদ্দ। যদিও গাড়িটির মালিকানা সরকারের নয়। অন্যান্য উচ্চপদস্থ আধিকারিকের মতো সংশ্লিষ্ট যুগ্মসচিবের জন্য গাড়িটি ভাড়া করা হয়েছিল।
পুলিশ সূত্রের খবর, মঙ্গলবার সন্ধ্যার পরে ওই গাড়িতে সুস্মিতাকে তুলেছিল নন্দ। সুস্মিতাকে পানীয় খেতে দিয়েছিল সে। তাতেই কিছু মেশানো ছিল। পানীয় খেয়ে অচৈতন্য হয়ে গেলে সুস্মিতাকে শ্বাসরোধ করে খুন করে নন্দ। সেই রাতে ওই গাড়িতে করেই সুস্মিতার দেহ নিয়ে যায় নিউটাউনে। মৃতদেহ সরিয়ে ফেলার সময় গাড়ির মাথায় নীল আলো লাগানো ছিল। দু’টি হেডলাইটের মাঝে লাল ফুটল্যাম্পও ছিল। এমনকী, গাড়ির সামনে এবং পিছনের কাচে ‘গভর্নমেন্ট অফ ওয়েস্ট বেঙ্গল অন ডিউটি’ও লেখা ছিল।
 নন্দ জানত, গাড়িটি দেখে কেউ সন্দেহ করবে না। মৃতদেহ ফেলে দিয়ে নন্দ নারায়ণপুরে নিজের আত্মীয়ের বাড়ি চলে যায়। পরে নিজের বাড়ি ফিরে যায় সে। সেখান থেকেই গাড়ি সমেত পুলিশ গ্রেফতার করে তাকে। আটক করার সময় নীল আলো গাড়ির ড্যাশবোর্ডের উপর রাখা ছিল।
পুলিশ সূত্রের খবর, পরে খোঁজখবর করে জানা যায়, গাড়িটি সমবায় দফতরের যুগ্মসচিবের জন্য বরাদ্দ রয়েছে। প্রশ্ন উঠেছে, ওই পদমর্যাদার অফিসার কীভাবে নীল বাতি ব্যবহার করতে পারেন! এক পুলিশ আধিকারিকের কথায়, ‘‘সাধারণত যুগ্মসচিবেরা নীল আলো লাগানো গাড়ি ব্যবহারের অনুমতি পান না। তাই প্রাথমিকভাবে মনে হয়েছিল, গাড়িটি আরও উঁচু পদের কোনও অফিসারের জন্য বরাদ্দ।’’ সংশ্লিষ্ট যুগ্মসচিবের সঙ্গে যোগাযোগ করা হলে তিনি বলেন, ‘‘এই বিষয়ে কোনও মন্তব্য করব না।’’ 
তবে তাঁর ঘনিষ্ঠ এক অফিসারের কথায়, ‘‘বাইরে কোথায় গিয়ে কে কী করছে, তা জানা সম্ভব নয়। বছরখানেক ধরে সে গাড়ি চালাচ্ছে। আগে পুলিশ-সহ অন্য অফিসারদের গাড়িও চালিয়েছে।’’ নীল আলো প্রসঙ্গে যুগ্মসচিবের ব্যাখ্যা, ‘‘আমি নীল আলো          জ্বালাই না।’’